16
Hájer o Esmáél
1 Ebrámay lógi Sáráiá chokka nabut. Sáráiá Mesri móledé hastat ke námi Hájer at. 2 Sáráiá gón Ebrámá gwasht: “Hodáwandá mani dém dáshtag o chokk áworta nakanán. Taw beraw o gón mani móledá bwaps ke balkén maná cha áiay némagá chokké bebit.” Ebrámá Sáráiay gapp zort. 3 Wahdé Ebrámá dah sál Kanháná gwázéntagat, áiay jan Sáráiá wati Mesri móled Hájer zort o Ebrámárá pa jani dát. 4 Ebrámá gón Hájerá wapt o wáb kort o Hájeray láp porr but. Wahdé Hájerá zánt ke mani láp porr ent, wati bánokay mán nayáragi bendát kort. 5 Gorhá Sáráiá gón Ebrámá gwasht: “É azáb o sheddat ke mani sará kaptag, eshiay zemmawár taw ay. Man wati móled tai bagalá dát o nun wahdé á zánt ke lápi porr ent, maná mána nayárit. Hodáwand mani o tai nyámá dádras* bát.” 6 Bale Ebrámá gón Sáráiá gwasht: “Tai móled tai dastá ent, gón áiá hamá paymá bekan ke tai delá sharter ent.” Gorhá Sárái, Hájeray sará trond but o Hájer cha áiá tatk.
7 Hodáwanday préshtagá Hájer gyábáná, chammagéay kerrá dist. É hamá chammag ent ke Shuray ráhay sará ent. 8 Préshtagá gwasht: “Oo Hájer, Sáráiay móled! Taw cha kojá átkagay o kojá rawagá ay?” Hájerá gwasht: “Man cha wati bánok Sáráiá tachagá án.” 9 Gorhá Hodáwanday préshtagá gwasht: “Wati bánokay kerrá wátarr kan o watá hamáiay dastá day.” 10 Préshtagá chosh ham gwasht: “Hodáwanda gwashit ke man tai nasl o padréchá anchó báza kanán ke cha hesábá dhanna bant.”
11 Hodáwanday préshtagá padá gwasht:
“Nun taw lápporr ay o
mardénchokké káray.
Chokkay námá Esmáél† bekan
chéá ke Hodáwandá tai peryát eshkotag.
12 É bachakk wakshién haré bit.
É sajjahénáni dozhmena bit o
sajjahén eshiay dozhmeniá kanant.
É wati zendá gón wati sajjahén brátán
pa jang o jérhaha gwázénit.”
13 Hodáwandá ke gón Hájerá habar kort, Hájerá Hodáwandárá é nám bast: “Taw hamá Hodá ay ke maná genday.” Chéá ke Hájerá gwasht: “Nun man hamá dist ke maná modáma gendit.” 14 Paméshká é chát, Behér-Lahái-Rui‡ nám kapt. É chát, Kádesh o Béreday nyámá ent.
15 Gorhá Hájerá pa Ebrámá mardénchokké pédá kort o Ebrámá Hájeray áwortagén chokkay nám Esmáél kort. 16 Wahdé Hájer pa Esmáélá chellag but, Ebrámay omr hashtád o shash sál at.
* 16:5 Dádras, bezán hakkén paysalah kanók, hamá ke dádgáhan shawra borrit, dáwar. † 16:11 Esmáélay máná ent “Hodá eshkont”. ‡ 16:14 Ebráni zobáná Behér-Lahái-Ruiay máná ent: “Zendagén Hodáay chát, hamá Hodá ke maná gendit”.