147
Hodáwand proshtadelán dráha kant
1 Hodáwandá benázénét, Halléluyá,
may Hodáay názénag chón wassh ent o
áiay satá kanag delkassh.
2 Hodáwand Urshalimá cha nóksará addha kant o
Esráilay darándhéhán yakjáha kant.
3 Proshtadelán dráha kant o
thappánesha bandit.
4 Estárán hesába kant o
har yakkéá pa nám tawára kant.
5 May Hodáwand mazan ent, zóri békesás,
áiay zánt o zánagá kadd o kesás nést.
6 Hodáwand békebrán komaka kant,
bale badkárán zeminá dawra dant.
7 Hodáwandá gón shogrgozári benázénét,
pa may Hodáyá soróz o chang bejanét.
8 Á, ásmáná gón jambara póshénit o
zeminá hawra bakshit o
kóháni sará sabzaga ródénit.
9 Á, haywánán waráka dant o
gwarágán ham, wahdé peryáta kanant.
10 Á, aspáni zórá gala nabit o
na ke jangóláni pádán.
11 Hodáwand hamáyáni sará wassha bit ke cha áiá torsant o
sajjahén óst o ométesh gón áiay mehrá ent.
12 Oo Urshalim! Hodáwandá satá kan,
Oo Sahyun! Hodáwandá benázén.
13 Hamá tai darwázagáni karhián mohra dárit o
tai diwáláni tahá, tai chokkán barkata dant.
14 Tai marz o simsarán émena kant o
tará cha gehterén gandomá sérlápa kant.
15 Wati hokmá zeminá ráha dant o
áiay habar téziá shenga bit.
16 Barpá chó pazhmá shenga kant o
nódá poray paymá shánka dant.
17 Tróngalá nánay hurdagáni paymá éra dant,
kay áiay barpén sártiay démá óshtáta kant?
18 Wati habará ráha dant o har chizz ápa bit,
wati gwátá déma dant o ápa rombant o tachant.
19 Wati habará pa Ákubá áshkára kant o
wati hokm o parmáná pa Esráilá.
20 É kári pa dega hecch kawméá nakort o
é dega kawm áiay rahbandána nazánant.
Hodáwandá benázénét, Halléluyá.