19
Yahudiáni kénag o Pilátusay dodeli
(Mattá 27:27–31; Markás 15:16–20)
1 Randá Pilátusá Issá zort o shallák o hayzarán janáént. 2 Pawjián cha dhangar* o konthagán tájé jórh kort o Issáay sará dát, jamurangén† kabáhé ham gwará dátesh. 3 Issáay kerrá shot o átkant o gwashtesh: “Salám o drót, oo Yahudiáni bádsháh!” Shahmátesh ham jat. 4 Pilátus padá Yahudiáni kerrá dhanná dar átk o gwashti: “Bechárét, eshiá shomay kerrá dhanná kárán tánke shomá bezánét ke man pa eshiay mayárig kanagá hecch bonyádé nagendán.” 5 Issáyá konthagén táj sará at o jamurangén kabáh gwará at o dhanná dar átk. Pilátusá gón Yahudián gwasht: “Bechárét, é mard hamedá ent!” 6 Wahdé mazanén dini péshwáyán o áyáni sepáhigán dist, kukkáresh kort: “Salibi kassh! Salibi kassh!” Pilátusá gwasht: “Shomá wat eshiá bezurét o salib bekasshét. Man pa eshiay mayárig kanagá hecch bonyádé nagendán.” 7 Yahudián gwasht: “Márá Sharyaté hastent ke áiay redá,‡ é mard allamá koshag bebit, chéá ke gwashtagi: ‘Man Hodáay Chokk án.’ ” 8 Wahdé Pilátusá é habar eshkot, ganter torseti.
9 Pilátus padá wati kalátá shot o ódá cha Issáyá josti kort: “Taw cha kojá átkagay?” Issáyá passaw nadát. 10 Pilátusá gwasht: “Gón man habara nakanay? Taw nazánay ke tai ázát kanag o salib kasshagay ehtiár mani dastá ent?” 11 Issáyá passaw dát: “Agan Hodáyá tará é ehtiár madátén, mani sará tará hecch wák o ehtiáré néstat. Paméshká hamá ke maná tai dastá dáti géshter mayárbár ent.” 12 Cha ed o rand, Pilátusá johda kort ke áiá ázát bekant, bale Yahudián kukkára kort: “Agan taw é mardá ázát bekanay, Kaysaray§ dóst naay. Harkas watá bádsháh sarpad bebit, Kaysaray dozhmen ent.”
13 Wahdé Pilátusá é habar eshkot, Issái dhanná áwort o wat yakk jáhé pa dádrasiá nesht ke áiá “Sengparsha” gwashant o Aramái zobáná “Jabbátá” bit. 14 Sargwazay Aiday tayáriay róchá, némróchay wahdá,* Pilátusá gón Yahudián gwasht: “Bechárét, esh ent shomay bádsháh!” 15 Bale áyán kukkár kort: “Gár o gomsári kan! Gár o gomsári kan! Salibi kassh!” Pilátusá gwasht: “Shomay bádsháhá salib bekasshán?” Mazanén dini péshwáyán gwasht: “Cha Kaysará abéd, márá dega bádsháhé nést.” 16 Áherá, Pilátusá Issá pawjiáni dastá dát ke salib kasshag bebit. Gorhá áyán Issá bort.
Issáyá saliba kasshant
(Mattá 27:32–37; Markás 15:21–26; Luká 23:32–38)
17 Issáyá salibesh baddhá dát o “Kámpól” námén jágahéá bortesh. É jágah Aramái zobáná “Joljotá” gwashaga bit. 18 Hamódá salibesh kasshet. Gón áiá dega do mardomesh ham salib kasshet, yakké é kashá o yakké á kashá. Issá, á doénáni nyámá at. 19 Pilátusay hokmá, mayárnámagé† nebeshtahesh kort o salibay sará dratkesh. Nebeshtah é dhawlá at: “Issá Náseri - Yahudiáni bádsháh.” 20 Cha Yahudián bázénéá é mayárnámag wánt, chéá ke Issáay salib kasshagay jágah cha shahrá dur naat o mayárnámag Ebráni o Látini o Yunáni zobánán nebisag butagat. 21 Gorhá Yahudiáni mazanén dini péshwáyán gón Pilátusá gwasht: “ ‘Yahudiáni bádsháh’ nebeshtah makan, nebeshtah kan ke é mardá gwashtag man Yahudiáni bádsháh án.” 22 Pilátusá gwasht: “Á chizz ke man nebeshtah kortag, badala nabit.”
23 Salib kasshagay wahdá, pawjián Issáay pocch zortant, chár bahrá bahr kortant, pa har pawjiéá yakk bahré. Bale Issáay jámag mant ke hecch cháki per naat, sará tán pádá yakgwáp at. 24 Gorhá áyán watmánwatá gwasht: “Byáét, eshiá naderrén, eshiay sará korakasshia‡ kanén, chárén bárén kayá rasit?” Hamá dhawlá ke Hodáay Pákén Ketába gwashit, hamá dhawlá but:
“Mani pocchesh watmánwat bahr kortant o
jámagay sará korakasshiesh kort.”§
Pawjián hamé kár kort.
25 Salibay nazzikká Issáay mát o mátay gohár o Kliupásay jan Maryam o Maryam Magdalini óshtátagatant. 26 Wahdé Issáyá wati mát dist ke hamá dóstigén moriday kerrá óshtátag, gón mátá gwashti: “Oo bánok! É tai chokk ent.” 27 Randá gón wati moridá gwashti: “É tai mát ent.” Á moridá cha hamá wahdá Maryam bort o wati lógá dásht.
Issá sáha dant
(Mattá 27:45–50; Markás 15:33–37; Luká 23:44–46)
28 Nun Issáyá dist ke sajjahén chizz sarjam butagant. Gorhá Pákén Ketábay habaray rást o sarjam bayagay háterá gwashti: “Tonnig án.”* 29 Cha tropshén sharábá porrén kunzagé ódá ér at. Áyán espanjé† zort o sharábén kort, zupáay‡ tháléay sará bast o Issáay lonthán per mosht. 30 Wahdé Issáyá sharáb dap jat, gwashti: “Kár halás but!” Randá sari jahl kort o sáhi dát.
Issáyá nayzaha janant
31 Á róch, Shabbatay tayáriay róch at. Yahudián nalóthet ke salib kasshetagénáni jón o jasad Shabbatay róchá salibay sará lónján bebant, chéá ke é hásén Shabbaté at. Paméshká cha Pilátusá dazbandiesh kort ke á sayénáni pádán prósh o cha salibáni sará éresh géj. 32 Gorhá pawji démá átkant o hamá doénáni pádesh próshtant ke gón Issáyá salib kasshag butagatant, pésará yakkéay o padá domiay. 33 Issáay kerrá ke átkant, distesh ke áiá sáh dátag. Paméshká áiay pádesh napróshtant. 34 Bale cha pawjián yakkéá, nayzahé§ Issáay kash o pahnátá jat o hamá damáná cha áiay jóná hón o áp dar átk. 35 Hamá kasá ke chamme wat é chizz distagant, sháhedia dant tánke shomá imán byárét. Áiay sháhedi rást ent. Á zánt ke man rásta gwashán. 36 É kár hamá dhawlá but tánke Pákén Ketábay é habar rást o sarjam bebit ke gwashit: “Áiay hecch haddh próshaga nabit.”* 37 Pákén Ketáb dega yakk jágahé ham gwashit: “Á hamáiá chárant ke áiay jánesh thong thong kortag.”†
Issáay kabr kanag
(Mattá 27:57–61; Markás 15:42–47; Luká 23:50–56)
38 Randá, Issop námén mardé ke Arimátiáay shahray nendók at, Pilátusay kerrá shot o Issáay jóni lóthet. Á Issáay moridé at bale chérokái, chéá ke cha Yahudiána torseti. Pilátusá ejázat dát o áiá jón bort. 39 Nikudimus, hamá ke pésará shapé Issáay gendagá shotagat, átk o gón wat lahtén hór o hawárén morr o aud o karzarwáhi áwort ke si kiluay kesásá‡ atant. 40 Nun áyán Issáay jón zort o Yahudiáni kabr o kapanay rasmáni redá, gón á washbóán lilomén§ patthián patát. 41 Hamá jágahay nazzikká ke Issá salib kasshag but, bágé hastat ke ódá nókén kabré jatagatesh o angat kass áiay tahá kabr kanag nabutagat. 42 Yahudiáni tayáriay róch at o kabr nazzikká at, paméshká Issáay jónesh hamódá kabr kort.
* 19:2 Dhangar, bezán bétákén konthagi drachk o dár. † 19:2 Jamu, rangé ke Pársiá banafsh o Orduá banafshi gwashanti. ‡ 19:7 Redá, bezán motábeká. § 19:12 Kaysar Rumay bádsháháni lakab butag, hecch bádsháhay jenday nám nabutag. Rumay har bádsháh Kaysar gwashag butag. * 19:14 Asligén Yunáni nebeshtánka gwashit: “shashomi sáhatay wahd”. † 19:19 Mayárnámag, bezán nebeshtah kortagén mayár. ‡ 19:24 Láthari o korakasshi, bezán chek o posht, tar o hoshk. § 19:24 Zabur 22:18. * 19:28 Bechár: Zabur 22:15; 69:21. † 19:29 Espanj, bezán pozzh, pokki. ‡ 19:29 Zupá kasánén drachké ke Engréziá “hyssop” o Pársiá “zufá” gwashanti. § 19:34 Nayzah, bezán nézah. * 19:36 Darraw 12:46. † 19:37 Zakaryá Nabiay Ketáb 12:10. ‡ 19:39 Asligén Yunáni nebeshtánka gwashit: “sad litrá”. Yakk litráé kesás say sad gerám ent. § 19:40 Lilom, goday tahré ke Engréziá “linen” gwashaga bit.