104
Oo Hodáwand! Taw mazan ay
1 Oo mani arwáh! Hodáwandá benázén.
Oo Hodáwand, mani Hodá! Taw békesás mazan ay,
taw gón ezzat o sháná póshetagay.
2 Nurá chó kabáhéá gwará kanay,
ásmáná tambuéay paymá pacha kanay o
3 wati borzi lógáni menokán* ápáni sará oshtárénay.
Jambarán wati arrábah jórha kanay o
gwátay bánzolán swár ay.
4 Gwátán wati káseda kanay o
ásay bránzá wati hezmatkár.
5 Taw zemin áiay bonredáni sará ér kortag
ke hechbar soreta nakant.
6 Taw zemin gón ápáni johlánkián póshéntag, kabáhéay dhawlá,
áp kóháni sarborá óshtát.
7 Áp cha tai neherrán jestant,
cha tai grandáni tawárá bálesh kort,
8 kóháni sará tatkant o dém pa daragán shotant,
dém pa hamá jágahá ke taw pa áyán gisshéntagat.
9 Taw anchén hadd o simsaré gisshént ke áp cha ódá gwasta nakant o
nun dega baré zeminá nagipt o napóshit.
10 Taw chammag parmátant ke daragán áp berombénant o
kóháni nyámá tachán bebant.
11 Gyábánay hamok jánwará ápa dayant,
wahshién har wati tonná próshant.
12 Báli morg chammagáni kashá kodóha bandant o
drachkáni sháharháni nyámá sawta janant.
13 Taw cha wati borzi bán o bárgáhá kóhán ápa dayay o
zemin cha tai káráni bar o samará séra bit.
14 Taw pa dalwatán káha ródénay o
sabzag ke ensán kesht o keshár bekant o
cha zeminá warák dar bekant,
15 sharáb ke mardomay delá shát bekant o
rógen ke áyáni démá rozhná bekant o
nán ke ensánay delá zórmand bekant.
16 Hodáwanday drachk séráp ant,
Lobnánay gazz ke áiá keshtagant.
17 Morg hamódá kodóha bandant o
kunj† sanóbarén drachkáni sará jágaha kanant.
18 Borzén kóh wahshién bozánig ant o
talár, rijgushkáni‡ panáhgáh ant.
19 Taw máh pa wahdáni neshán kanagá addh kort o
róch wati ér nendagay wahdá zánt.
20 Taháriá ke káray, shapa bit o
jangalay sajjahén jánwar soragá laggant.
21 Shér pa wati shekárá gorrant o
wati waráká cha Hodáyá lóthant.
22 Róch ke dara kayt, pera tarrant o
wati hóndháni tahá áráma kanant.
23 Á wahdá mardom wati kárána rawant o
tán bégáhá zahmata kasshant.
24 Oo Hodáwand! Tai kár chinkadar báz ant,
taw, é sajjahén pa hekmat addh kortagant,
zemin cha tai jórh kortagénán porr ent.
25 Daryá ent ke práh o sháegán ent o
cha sahdárá sarréch,
kasán o mazanéná.
26 Bójiga rawant o káyant o mazanén ápi jánwar ham,
ke taw jórh kortagant ke ápay tahá gwázi bekanant.
27 Sajjahénáni chamm tará sakk ant,
ke áyáni waráká pa wahd bedayay.
28 Taw ke dayayesh,
áesh yakjáha kanant,
taw ke wati dastá pacha kanay,
é cha sharrén chizzán séra bant.
29 Taw ke wati démá chéra dayay,
é paréshána bant o sarsara janant,
esháni sáhá ke pacha geray
merant o háká pera tarrant.
30 Wati ruhá ke déma dayay
é addha bant.
Zeminay sarborá nók o tázaga kanay.
31 Hodáwanday shán tán abad bemánát,
Hodáwand cha wati kárán shádmán bát.
32 Hamá ke zeminá chárit, zemina larzit,
kóhán ke dasta jant, dutta bant.
33 Man wati sajjahén zendá pa Hodáwandá sawta janán,
tánke zendag án, wati Hodáyá názénán.
34 Mani pegr o hayál áiá pasond bátant
ke man áiay bárgáhá shádmánia kanán.
35 Bale gonahkár cha zeminá gár o gomsár bátant o
badkár pasht makapátant.
Hodáwandá benázén, oo mani arwáh!
Hodáwandá benázénét, Halléluyá.
* 104:3 Menok, bezán menag, sotun. † 104:17 Kunj, mazanén morgé ke Orduá bagalá o Pársiá laklak gwashaga bit. Engréziá “stork” ent. ‡ 104:18 Rijgushk, moshkay paymén jánwaré, bale cha moskhá master ent.