115
May Hodá arshá ent
1 Márá enna, oo Hodáwand! Márá enna,
tai námá shán o shawkat berasát,
tai mehr o wapádáriay sawabá.
2 Á dega kawm chéá begwashant:
“Esháni Hodá kojá ent?”
3 May Hodá arshá ent,
harché ke áiá wassha bit, hamá kárá kant.
4 Áyáni “hodá” nograh o teláh ant,
ensánay dastay jórh kortagén bot.
5 Eshán dap per bale habar korta nakanant,
chammesh per bale dista nakanant,
6 góshesh per bale eshkota nakanant,
pónzesh per bale bó cheta nakanant,
7 dastesh per bale máreta nakanant,
pádesh per bale ráh shota nakanant,
na cha wati gotthá áwázé kassheta kanant.
8 Harkas ke eshán jórha kant,
hamesháni paymá bit o
hamá mardom ham ke esháni sará tawkala kant.
9 Oo Esráil! Hodáwanday sará tawkal kan,
hamá shomay komakk o espar ent.
10 Oo Hárunay lóg! Hodáwanday sará tawkal kan,
hamá shomay komakk o espar ent.
11 Oo Hodátorsán! Hodáwanday sará tawkal kanét,
hamá shomay komakk o espar ent.
12 Hodáwandá márá yát kortag o
márá barkata dant,
Esráilay lógá barkata dant,
Hárunay lógá barkata dant.
13 Hamáyán barkata dant ke Hodáwanday tors áyáni delá ent,
mazanén o kasánénán, yakk paymá.
14 Hodáwand shomárá géshá cha géshter kanát,
shomay jend o chokk, doénán.
15 Hodáwand shomárá barkat dayát,
zemin o ásmánay addh kanók.
16 Borzén arsh Hodáwandayg ent o
zemini baniádamárá dátag.
17 Mordag Hodáwandá nanázénant,
na á mardom ke rawant o bétawára bant.
18 É má én ke Hodáwandá satá dayén,
annun tán abad.
Hodáwandá benázénét, Halléluyá.