102
Sahyuná Hodáwanday námá jár bejanant
Setam distagén mardoméay dwá, hamá wahdá ke wat ájez ent o wati peryátá Hodáwanday bárgáhá sara kant.
1 Oo Hodáwand! Mani dwáyá gósh dár,
mani peryát tará sar bát.
2 Mani sakki o sóriay róchá
wati démá cha man chér maday.
Wati delgóshá gón man kan,
wahdé tará tawára kanán, zutt passaw beday.
3 Chéá ke mani róch chó duttá gára bant o
haddh chó rókén eshkará sochant.
4 Mani del chó mortagén káhá gimmortag o hoshk tarretag o
cha ward o waráká kaptagán.
5 Cha bázén nálag o peryátá
hoshkén haddh o pósté án.
6 Gyábáni bumméay* paymá án,
anchó ke bummé mán wayránagán.
7 Béwáb gandaláni tahá tachk án,
anchó ke tahnáén morgé lógéay sará.
8 Dozhmen sajjahén róchá maná shegána janant,
kalága bandant o nálata kanant.
9 Chéá ke nánay badalá pora warán o
harché ke nóshán, arsá porr ant,
10 cha tai hezhm o gazabá,
chéá ke taw maná chest kort o zeminá jat.
11 Mani róch, bégáhi sáhegéay paymá gára bant o
man káhay dhawlá hoshk bayagá án.
12 Bale taw, oo Hodáwand, tán abad wati bádsháhi tahtá neshtagay o
tai nám nasláni nasl barjáh ent.
13 Taw jáha janay o tará Sahyunay sará bazzaga bit,
chéá ke Sahyunay sará rahm kanagay wahd átkag,
á gisshetagén wahd rasetag.
14 Chéá ke tai hezmatkárán é shahray seng dóst ant o
Sahyunay hákay sará ham bazzagesha bit.
15 Kawm cha Hodáwanday námá torsant o
zeminay sajjahén bádsháh cha tai mazani o sháná.
16 Chéá ke Hodáwand Sahyuná nóksará addha kant o
mán wati shán o shawkatá záhera bit.
17 Á bazzagáni dwáyán gósha dárit o
cha áyáni peryátán nádelgósha nabit.
18 Bell ke é pa áyókén nasléá nebisag bebit o
anchén kawmé ke angat addh nabutag, Hodáwandá satá o saná bekant.
19 Áiá cha wati pákén arshá jahlád cháretag,
Hodáwandá cha ásmáná dém pa zeminá cháretag,
20 tánke bandigáni nálagán beshkont o
hamáyán ázát bekant ke markay sezá dayag butagant,
21 ke Sahyuná Hodáwanday námá jár bejanant o
Urshalimá áiay satáyá bekanant,
22 hamá wahdá ke kawm o bádsháhi
pa Hodáwanday parasteshá yakjáh moccha bant.
23 Ráhay némá mani twáni prósht o
mani róchi gwandh kortant.
24 Gorhá man gwasht:
“Oo Hodáwand! Omray nyámá mani zendá pach mager,
tai sál tán sajjahén naslán barjáh ant.
25 Zemin, taw cha azalá jórh kortag o
ásmán tai dastáni kár ent.
26 É sajjahén gár o bégwáha bant bale taw mánay,
é sajjahén chó pósháká kwahna bant,
taw eshán chó pósháká badala kanay o é bérána bant,
27 bale taw mánay o
tai sál halása nabant.
28 Tai hezmatkáráni chokk tai bárgáhá jahmenenda bant o
áyáni poshpad tai dargáhá barjáha mánant.”
* 102:6 Bumm morgé ke gugu ham gwashaga bit, Orduá ollu, Pársiá buf, joghd.