148
Hodáwanday shán cha zemin o ásmáná borzter ent
1 Hodáwandá benázénét, Halléluyá.
Cha ásmánán Hodáwandá benázénét,
borzén jágahán áiá satá kanét.
2 Oo áiay sajjahén préshtagán! Áiá satá kanét.
Oo áiay sajjahén ásmáni lashkarán! Áiá satá kanét.
3 Oo máh! Oo róch! Áiá satá kanét.
Oo sajjahén drapshnákén estárán! Áiá satá kanét.
4 Oo borzén arsh! Áiá satá kan.
Oo ásmánay sarboray ápán! Áiá satá kanét.
5 É sajjahén, Hodáwanday námá satá bekanátant,
chéá ke cha hamáiay hokmá jórh butagant.
6 Hamáiá é sajjahén, abad tán abad barjáh dáshtagant o
anchén hokmé dáti ke hechbar dawr dayag o nákár kanaga nabit.
7 Hodáwandá cha zeminá satá kanét,
shomá oo sajjahén daryái sahdárán o zeray sajjahén johlánkián,
8 oo gerók o tróngal, barp o jambarán,
oo tupánén gwátán ke hamáiay hokmá barjáha dárét,
9 oo kóh o sajjahén jompán,
oo nibagi drachk o sajjahén gazzán,
10 oo rastar o sajjahén dalwatán,
oo kasánén jánwar o báli morgán,
11 oo zeminay bádsháh o sajjahén kawmán,
oo zeminay shahzádag o sajjahén hákemán,
12 oo warnáén mardén o janénán,
oo pirénán, gón chokkán yakjáh!
13 É sajjahén, Hodáwanday námá satá bekanátant,
chéá ke tahná hamáiay nám mazanshán ent,
hamáiay shán o shawkat cha zemin o ásmáná borzádter ent.
14 Áiá kánthé* pa wati kawmá borz kortag,
áiay sajjahén wapádárén hezmatkáráni satá,
Esráilay satá, kawmé ke gón áiay delá nazzikk ent.
Hodáwandá benázénét, Halléluyá.
* 148:14 Kánthay máná edá zór o kodrat ent.