12
Imánay kámel kanók
1 Nun ke may chapp o chágerdá sháhedáni mazanén rombé* hast, gorhá byáét har bár o gonáhé ke márá sakk mána gisshénit, áiá cha wat dura kanén. Wati zenday hamá tách o maydán† ke may démá ent, byáét gón mohrén erádah o hemmaté áiá sarjama kanén. 2 Byáét wati chammán Issáay sará sakka kanén ke imánay péshgám ent o imánay kámel kanók. Pa bándátay wasshián áiá sakki o sóri sagget o salib kasshagay sharmendagii mán nayáwort o randá shot o Hodáay tahtay rástén kashá nesht. 3 Hamáiá bechárét ke gonahkáráni naprati sagget ke shomá dam mabarét o delprósh mabét.
Hodái adab
4 Shomá angat tán wati kóshárénagay haddá gonáhay helápá naóshtátagét. 5 Balkén shomá hamá delbaddhi dayókén pant o nasihatá ke peté wati chokká dant, shamoshtag? Á gwashit:
“Oo mani chokk! Hodáwand ke tará adaba dant nádelgósh mabay o
wahdé tará hakkala dant delprósh mabay.
6 Chéá ke Hodáwand hamá mardomá adaba dant ke dostia dárit o
hamáiá hakkala dant ke wati chokkia zánt.”
7 Sakkián adabé bezánét o besaggét. Hodá shomárá wati chokkáni hesábá chárit. Choshén chokk hast ke peti adab madant? 8 Agan shomá cha adabá zebahr‡ ét, bezán nájáez ét o petay hakkén chokk naét, chéá ke adab har chokká dayaga bit. 9 Márá sajjahénán ensáni pet butag ke márá adabesh dátag o má ezzat dátagant. Gorhá má báyad ent wati ásmáni Petay angat géshter parmánbardáriá bekanén ke márá zend berasit. 10 May petán pa kammokén wahdéá márá hamá paymá adab dátag ke áyáni delá sharr butag, bale Hodá pa may jenday páedagá márá adaba dant ke áiay pákiá sharikdár bebén. 11 Adab dayagay wahdá, har paymén adab mardomá tawrénit o wassha nabit, bale randá hamáyán ke adab geptag, áyáni bar o samar émeni o pahrézkária bit.
12 Gorhá wati nátwánén básk o nezórén kóndhán zórmand kanét. 13 Pa wati pádán tachkén ráh addh kanét ke langén pád dar marawt o dráh bebit. 14 Wati wasá bekanét ke gón sajjahén mardomán émeniay ráhá berawét o páki o palgáriay shóházá bebét ke bé pákiá hechkas Hodáwandá dista nakant. 15 Bechárét kass cha Hodáay rahmatán zebahr mabit o hecch zahrén risshagé marodit o janjál pédá makant ke cha eshiá bázéné nápáka bit. 16 Bechárét hechkas badkár yá ke Issuay paymá béhodá mabit ke pa yakk béléay waragá wati pédáeshi hakki§ bahá kort. 17 Shomá zánét ke randterá wahdé áiá lóthet barkatay mirásdár bebit, áiay habar mannag nabut. Harchont á gréwáná barkat geragay randá at, bale tawbahay móhi naraset.
Hodátorsi
18 Shomá choshén kóhéay démá nayátkagét ke áiá dast per kort bekanét, choshén kóhé naent ke cha áiá ás shamálaha* kasshit. Dém pa taháróki o zrombi† o gwát o lurhéá ham nayátkagét o 19 na ham dém pa karnáay‡ tawárá yá gappay anchén tawáréá ke gón áiay eshkonagá mardomán peryát kort ke gón má dega hecch magwash. 20 Chéá ke mardomán Hodáay é parmán sagget nakort ke agan jánwaréay dast o pádé ham kóhá belaggit, allamá sengsár bebit. 21 Á nedárag§ anchó torsnák at ke Mussáyá gwasht: “Man cha torsá larzagá án.”
22 Bale shomá Sahyunay kóhá, bezán namiránén Hodáay shahr, ásmáni Urshalimá átkagét. Shomá lakkáni lakk préshtagay shádahén mocchiá átkagét, 23 Hodáay hamá awali chokkáni mocchiá átkagét ke áyáni nám ásmáná nebisag butag. Hodáay kerrá átkagét, hamá ke sajjahénáni dádras ent, hamá pákénáni arwáháni kerrá átkagét ke kámel kanag butagant, 24 Issáay kerrá átkagét ke nókén ahd o paymánay myánjiger ent, hamá dranzetagén hónay kerrá átkagét ke cha Hábilay hóná sharter habara kant.
25 Delgósh kanét ke habar kanóká dhálchár makanét*. Á mardomán ke zeminay sará habardár kanók dhálchár kort, agan áyán tachagay ráh nadist, gorhá má chón tatka kanén agan cha hamáiá wati démá betarrénén ke cha ásmáná márá habardára kant? 26 Á wahdá áiay tawárá zemin larzént, bale nun wádahi kortag ke dega baré man na tahná zeminá, ásmáná ham larzénán. 27 É habar “dega baré” hamá chizzáni dur kanagay némagá esháraha kant ke larzénaga bant, chéá ke jórh kortagén ant, tánke hamá chizz bemánant ke larzénaga nabant.
28 Nun ke márá anchén bádsháhié rasit ke larzénaga nabit, báyad ent Hodáay shográ begerén o pa ehterám o hodátorsi hamá paymá parasteshi bekanén ke áiá pasond ent, 29 chéá ke may Hodá pelekkókén† ásé.
* 12:1 Romb, bezán gróh, thóli. † 12:1 Tách o maydán, bezán tachagay mokábelah, mosábekah, tachagay rays. ‡ 12:8 Zebahr, bezán bébahr. § 12:16 Pédáeshi hakk: Esráiliáni kerrá pet o piroki málay tahá awali mardénchokkay bahr cha é dega chokkáni bahrá do sari at. * 12:18 Shamálah, bezán ásay rók, ásay zobánok. † 12:18 Zrombi, bezán sakkén tahári. ‡ 12:19 Karná sornáay dhawlén sázé. § 12:21 Nedárag, bezán tamáshah. * 12:25 Dhálchár kanag, bezán arzesh nadayag, namannag, nezarandáz kanag. † 12:29 Pelekkók, bezán ér barók.