25
Ebráhémay mark
1 Ebráhémá dega jané geptagat ke námi Keturah at. 2 Ebráhémay chokk Zemrán o Yokshán o Médán o Midyán o Yashbák o Shawáh cha Keturahá pédá butant. 3 Cha Yoksháná Shébá o Didán pédá butant. Didánay óbádag Áshuri o Letushi o Layumi atant. 4 Midyánay mardénchokk, Epád o Éper o Hanuk o Abidah o Eldáh atant. É sajjahén Keturahay óbádag atant.
5 Ebráhémá wati sajjahén hasti Esákárá dát. 6 Hamá mardénchokk ke Ebráhémá cha soriatán butagatant, wati zendá áyáná thékii dát o cha wati chokk Esáká dur, ródarátki molká ráh dátant.
7 Ebráhémá sad o haptád o panch sál omr kort o 8 wati goddhi dami kasshet, sharrén mazanén omré korti o mort. Ebráhém piriá pa delémeni gón wati mortagén mahluká hawár but. 9 Áiay chokk Esák o Esmáélá wati pet Mamrehay nazzikká, Makpélahay gáray tahá kabr kort, hamá dhagárá ke Hitti Sóharay chokk Eprunay butagat o 10 Ebráhémá cha Hittián bahá zortagat. Ebráhém hamódá wati lógi Sárahay kerrá kabr kanag but. 11 Cha Ebráhémay marká rand Hodáyá áiay chokk Esák barkat dát. Esák Behér-Lahái-Ruiay nazzikká jahmenend but.
Esmáélay nasl o padréch
12 Ebráhémay chokk Esmáél, ke cha Sárahay Mesri móled Hájerá pédá butagat, áiay nasl o padréchay kessah chosh ent:
13 Esmáélay mardénchokkáni nám, omray hesábá pa red esh ant:
Masterén chokk Nebáyut o é dega chokk, Kédar o Adbil o Mebsám o 14 Meshmá o Dumá o Massá o 15 Hadád o Témá o Yatur o Nápish o Kedmah atant. 16 Hankén* o gedánáni hesábá, Esmáélay chokkáni nám hamesh atant, dwázdah sardár, wati kabilaháni red o banday sará. 17 Esmáélá yakk sad o si o hapt sál omr kort. Wati goddhi dami kasshet o mort o gón wati mortagén mahluká hawár but. 18 Áiay óbádag, Mesray simsará ke dém pa Áshurá raway, cha Hawilahá beger tán Shuray zeminá jahmenend butant. Á gón wati sajjahén brátán arhetagatant.
Ákub o Issu
19 Ebráhémay chokk Esákay kessah chosh ent:
Esákay pet Ebráhém at. 20 Esákay omr chell sál at wahdé gón Rebekkáyá suri kort. Rebekká, Betwél Aramáiay jenekk o Lábán Aramáiay gohár at. Betwél Paddán-Arámay mardomé at.
21 Esákay lógi santh o béawlád at o paméshká Esáká pa wati lógiá cha Hodáwandá dwá lóthet. Hodáwandá áiay dwá gósh dásht o Esákay lógi Rebekkáay láp porr but. 22 Doén chokk, mátay lápá gón yakdomiá kassh o chill kanagá atant. Rebekkáyá gwasht: “Gón man chéá chosh bayagá ent?” Shot o cha Hodáwandá josti kort. 23 Hodáwandá gwasht:
“Do ráj tai lápá ent.
Do kawm cha tai lápay tahá sedit.
Yakk rájé cha domiá zórmandtera bit o
masterén, kasterénay hezmatá kant.”
24 Chokmátiay máh o róch ke purah butant, Rebekkáyá járh áwort. 25 Awali chokk ke pédá but, sohragé at o áiay sajjahén badan chó mudi kabáhá at. Áiay námesh Issu† kort. 26 Randá áiay brát pédá but o pédá bayagay wahdá Issuay páday punzi‡ dáshtagat. É chokkay námesh Ákub§ kort. Wahdé Rebekkáyá é járh áwortant, Esáká shast sál at. 27 Chokk rost o mazan butant. Issu zabardastén shekárié but o dasht o gyábánán gardókén mardé at. Ákub árámtabén mardé at o géshter gedáná neshtagat. 28 Esáká Issu dóstter at ke shekáray góshtáni támi wassha but. Rebekkáyá Ákub dóstter at.
29 Yakk róché Ákub nároshtay grádagá at, Issu cha gyábáná átk, shodá chang* at. 30 Gón Ákubá gwashti: “Cha é sohrén nároshtán toshé day golombán, cha é sohrénán, ke maná shodá kosht.” Paméshká Issuesh Edum† ham gwasht. 31 Ákubá passaw dát: “Awalá wati pédáeshi hakká‡ mani kerrá bahá kan.” 32 Issuá gwasht: “Maná shodá kosht, pédáeshi hakk mani che kárá kayt?” 33 Ákubá gwasht: “Pésará gón man sawgend bwar.” Gorhá áiá sawgend wárt o wati pédáeshi hakki Ákubay kerrá bahá kort. 34 Nun Ákubá lahtén nagan o dhálay nárosht Issuárá dát. Áiá wárt o randá pád átk o shot. É paymá Issuá wati pédáeshi hakk béezzat kort.
* 25:16 Hankén, bezán nendagay jágah, métag, menendjáh. † 25:25 Issuay máná pothó ent, hamá ke báz pothi per bebit. ‡ 25:26 Páday punz, bezán páday kunzok, páday poshti némag. § 25:26 Ákubay labz gón Ebráni zobánay do labzá nazzikk ent ke yakkéay máná “páday punzá gipt” ent o domiay máná “páday kasshók” yá “rán kanók” ent. * 25:29 Shodá chang bayag, bezán cha shodá sakk nátwán bayag, cha shodá dotal bayag. † 25:30 Edumay máná “sohr” ent. ‡ 25:31 Pédáeshi hakk: Esráiliáni kerrá pet o piroki málay tahá awali mardénchokkay bahr cha é dega chokkáni bahrá do sari at.