140
Maná cha badkárán berakkén
Pa sázger o washalhánáni sálárá. Dáuday Zabur.
1 Hodáwand! Maná cha badkárán pahréz o
cha hezhmnákán berakkén,
2 cha hamáyán ke wati delá badén pandala sázant o
har róch jangé páda kanant.
3 Wati zobáná chó márá téza kanant o
garrmáray zahresh lontháni chérá ent. Ósht...
4 Hodáwand! Maná cha badkáráni dastá dur bedár o
cha hezhmnákán berakkén
ke pa mani pádán dám sázagá ant.
5 Gorunákán pa man dám chér gétkag,
dámi chammag.
Mani ráhá talkesh chér kortag. Ósht...
6 Gón Hodáwandá gwashán: “Taw mani Hodá ay.”
Mani peryát o záriá gósh dár, oo Hodáwand!
7 Oo Hodáwand, mani mohkamén Hodáwand o rakkénók!
Jangay róchá taw mani saray negahpáni kort.
8 Hodáwand! Badkáráni armánán purah makan,
wahdé orosha kanant
áyáni pandalán sóbén bayagá mayl. Ósht...
9 Áyán ke maná angerr kortag,
áyáni lontháni badi, áyáni jenday sará bekápát.
10 Rókén eshkaresh sará berechát,
ásá dawr dayag bátant o
pujgelén kaddhán boddhátant o
hechbar dar átk makanátant.
11 Pléndh may sardhagárá ábád mabátant,
hezhmnákáni sará baláhé kapát.
12 Mana zánán ke Hodáwand pa bazzagán dadrasi o
pa hájatmandán adl o ensápa kant.
13 Pahrézkár zalur tai námay shográ gerant o
nékdel tai bárgáhá jahmenenda bant.