2
Issáay cháragá estárzántáni áyag
1 Bádsháh Hirudisay ahd o zamánagá, wahdé Issá Yahudiahay damagay shahr Bayt-Lahemá pédá butagat, gorhá cha ródarátká* lahtén estárzánt Urshalimay shahrá átk. 2 Jostesh gept: “Hamá nonnok ke pa Yahudiáni bádsháhiá pédá butag, kojá ent? Má áiay estár dar áyagá distag o pa áiay sojdah kanagá átkagén.” 3 Cha é habaray eshkonagá Hirudis bádsháh sakk paréshán but o Urshalimay sajjahén mardom ham paréshán butant. 4 Hirudisá kawmay sajjahén dini péshwá o Sharyatay zánóger† lótháént o jost geptant ke Masihay pédáesh kojá bit? 5 Áyán passaw‡ dát: “Yahudiahay shahr Bayt-Lahemá, chéá ke nabiay ketábá nebeshtah ent:
6 ‘Oo Yahudáay shahr Bayt-Lahem!
Taw Yahudáay hákemáni nyámá§kasterén naay,
chéá ke cha taw hákemé pédá bit o
á mani kawm Bani Esráilay shepánkiá kant.’ ”*
7 Gorhá Hirudisá estárzánt chérokái lótháéntant o á estáray dar áyagay pakkáén wahdi jost kort. 8 Randá áiá estárzánt Bayt-Lahemá ráh dátant o gwashti: “Berawét o é chokkay bárawá sharr jost o pors bekanét. Wahdé shomá dar gétk, maná sahig bekanét ke man ham berawán o áiá shojdah bekanán.” 9 Bádsháhay habaráni eshkonagá rand, estárzánt ráh geptant. Hamá estár ke áyán dar áyagá distagat, áyáni démá pésh kapán at o hamá jágahay sarborá óshtát ke nonnok ódá at. 10 Gón estáray gendagá, á galá bál butant. 11 Hamá lógá shotant o chokk o áiay mát Maryamesh distant. Kóndhán kaptant o chokkesh sojdah kort, kimati chizzáni dhabbahesh pach kortant o sohr o konderk† o morresh‡ pa nonnoká sawgát kort. 12 Randá, Hodáyá wábá á hozzhár kortant ke Hirudisay kerrá per matarrant. Gorhá cha dega ráhé wati molká shotant.
Dém pa Mesrá
13 Estárzántáni per tarragá rand, Hodáwanday préshtagé Issopay wábá átk o gwashti: “Pád á, chokk o chokkay mátá bezur o Mesrá betach. Tán man tará nagwashán hamódá bedár, chéá ke Hirudisá erádah kortag ke chokká dar begéjit o bekoshit.” 14 Gorhá Issop pád átk, chokk o chokkay máti zortant o hamá shapá dém pa Mesrá shot. 15 Tán Hirudisay marká hamódá mantant o é dhawlá hamá habar rást o sarjam but ke Hodáwandá cha nabiay zobáná gwastagat: Man wati bacch cha Mesrá lótháént o áwort.§
Hirudis chokkána kóshárénit
16 Wahdé Hirudis sarpad but ke estárzántán maná rad dátag, sakk zahr gept. Parmáni dát: “Bayt-Lahem o kerr o gwaray sarjamén damagay sajjahén do sálig o kasterén mardénchokk koshag bebant.” Chokkáni é omray hesáb áiá estárzántáni gappáni bonyádá jat. 17 É dhawlá Eremyá Nabiay kortagén é habar rást o sarjam but:
18 Cha Rámahay shahrá kukkáré góshán kapt,
mótk*o zárié mazanén,
Ráhilá pa wati chokkán grét,
nalótheti ke kasé áiá tasallá bedant,
chéá ke chokk namantagatant.†
Dém pa Náserahá
19 Hirudisay marká rand, Mesrá Hodáwanday préshtagé Issopay wábá átk. 20 Préshtagá gwasht: “Pád á, chokk o chokkay mátá bezur o wati molk Esráilá per betarr, chéá ke hamá mardom ke chokkay koshagay randá atant, mortagant.” 21 Gorhá Issop pád átk o chokk o chokkay máti zortant o padá Esráilay molká átk. 22 Bale wahdé sahig but ke Hirudisay jáhá áiay chokk Arkeláus Yahudiahay bádsháh ent, gorhá óday rawagi torset. Wahdé wábéay tahá Issop habardár kanag but, padá Jalilay damagá shot. 23 Ódá, Náserah námén shahreá jahmenend‡ but o é dhawlá nabiáni habar rást o sarjam but ke á chokk Náseri gwashaga bit.
* 2:1 Ródarátk, bezán hamá némag ke róch dara kayt, mashrek. † 2:4 Sharyatay zánóger, bezán dini álem o Mussáay Sharyatay zántkár. ‡ 2:5 Passaw, bezán jwáb. § 2:6 Nyámá, bezán myáná, darnyámá, tahá, tóká. * 2:6 Miká Nabiay Ketáb 5:2; Samwél Káziay Domi Ketáb 5:2. † 2:11 Konderk washbóé ke cha drachkéay shiragá jórha bit. ‡ 2:11 Morr zahrtámén darmáné. § 2:15 Hushá Nabiay Ketáb 11:1. * 2:18 Mótk, bezán pa mordagá peryát o zári, gréwag o zár janag. † 2:18 Eremyá Nabiay Ketáb 31:15. ‡ 2:23 Jahmenend, bezán jágahéay neshtagén mardom, sáken, ábád.