5
1 Har masterén dini péshwá cha mardománi nyámá* gechén kanaga bit o Hodái káráni tahá áyáni nomáendaha bit tánke pa mardománi gonáhán Hodáay bárgáhá théki byárit o korbánig nadr bekant. 2 Péshwá gón nazántkár o gomráhén mardomán pa narmdeli pésh átka kant, chéá ke áiá ham nezóri mán. 3 Paméshká báyad ent tahná pa é dega mardománi gonáhán korbánig makant, pa wati jenday gonáhán ham bekant. 4 Hechkas é sharapá wat zorta nakant, é sharap tahná hamá wahdá rasit ke Hodá yakkéá hamá dhawlá tawár bekant ke áiá Hárun tawár kort.
5 Gón Masihá ham hamé paymá but. Áiá masterén péshwá bayagay sharap watárá wat nadát. Hodáyá gón Masihá gwasht:
“Taw mani Bacch ay,
maróchi man tará pédá kortag.”
6 Dega jágahéá chosh ham gwashit:
“Taw tán abad péshwáé ay,
Malkisedikay† darjah o makámay péshwáé.”
7 Masihá wati donyái zendagiay róchán pa borztawári o grétagén chammé Hodáay kerrá dwá o dazbandi‌a kort, hamáiay kerrá ke twánti Masihá cha marká berakkénit‡. Parmánbardáriay sawabá áiay dwá gósh dáraga butant. 8 Bell toré á Hodáay Chokk at, bale angat cha sakki o sóriay ráhá parmánbardárii dar bort. 9 Wahdé áiay kámeli záhér but, á pa wati parmánbardárán abadmánén nejátay sarchammag§ jórh but o 10 cha Hodáay némagá áiárá Malkisedikay darjah o makámay mazanén péshwáéay darjah dayag but.
Báwarmandiay rost o rodóm
11 É bárawá márá pa gwashagá bázén habaré hast, bale shomárá é habaráni sarpad kanag grán ent, chéá ke shomá gósh dáragá sost tarretagét. 12 Tán é wahdá shomá báyad ent ostád buténét, bale shomárá padá kaséay zalurat ent ke Hodáay bonyádi habarán shomárá sarpad bekant. Shomárá shir pakár ent, trondén warák* wárta nakanét. 13 Shirmechén chokké nazánt pa man ché sharr ent, chéá ke angat nonnoké, 14 bale trondén warák pa bálegán ent, pa hamáyán ke wati imánay sará modám káresh kortag o é paymá nék o baday parkesh dar bortag.
* 5:1 Nyámá, bezán myáná, darnyámá, tahá, tóká. † 5:6 Malkisedik, Ebráhémay zamánagá bádsháh o dini péshwáé at. ‡ 5:7 Rakkénag, bezán neját dayag, bacchénag. § 5:9 Sarchammag, bezán sarchashmah. * 5:12 Trondén warák, bezán dhaddhén warák, hamá warák ke narm naent.