12
Zendagén korbánig
1 Oo brátán! Mani dazbandi gón shomá esh ent ke Hodáay rahmá bechárét o wati badaná chó zendagén korbánigéá pésh bekanét ke pák o palgár ent o Hodáyá pasond ent. É shomay hakkigén ebádat ent. 2 Gón é donyáyá hamrang o hamdróshom mabét, wati pegr o pahmá nók bekanét o watá badal kanét tánke shomá é zántá sar bebét ke Hodáay razá ché ent, kojám chizz sharr o kámel ent o Hodáyá pasond ent.
3 Gón hamé rahmatán ke maná bakshag butagant, shomárá har yakkéá gwashán ke watá cha wati kadd o kesásá borzter sarpad mabét. Haminchok imánay andázahá ke Hodáyá shomay sará bahr kortag, hamá imánay hesábá watá hamá kesás sarpad bebét ke hakk o delá hastét. 4 Anchó ke may yakkén badaná bázén ázáé hast o sajjahén ázáyáni kár yakk naent, 5 hamé paymá má ke báz én, Masihay barkatá yakkén badan én o cha má har yakké anchén ázáé ke gón á degarán hamgranch ent. 6 É rahmatáni barkatá ke márá dayag butagant, má Pákén Ruhay tahr tahrén* nyámatáni wáhond én. Agan kaséá Hodái bashárat sar kanagay nyámat rasetag, áiá é nyámat wati imánay kaddá kár bebandit; 7 agan é nyámat hezmat kanag ent, hezmat bekant; agan tálim dayag ent, tálim bedant; 8 agan delbaddhi dayag ent, delbaddhi bedant; agan degaráni madat kanag ent, gón daspachi madat bekant; agan péshwái o saróki ent, gón delgóshdári saróki bekant; agan rahm kanag ent, gón wasshén delé rahm bekant.
Mehr
9 Shomay mehr báyad ent pa del bebit. Shomá cha badiá naprat bekanét o gón nékiá hamgranch bebét. 10 Gón bráti mehré, yakdegará dóst bedárét, pa sharap o ezzat dayagá cha yakdomiá démáter bebét. 11 Sharrén kárá sosti makanét. Gón Pákén Ruhay zórá wati kárá pa hobb o wáhag bekanét. Hodáwanday ebádat o hezmatá bekanét. 12 Wati ométay sará gal bebét, sakkiáni tahá sabr o ópár bekanét o wati dwáyán modám barjáh bedárét. 13 Hodáay palgártagénáni hájatáni purah kanagá gón bebét o mehmándóst bebét.
14 Agan kasé shomárá ázára dant, pa áiá barkat belóthét, barkat belóthét o nálat makanét. 15 Agan kasé shádeha kant gón áiá shádeh bekanét o agan kasé grét gón áiá begréwét. 16 Gón yakdomiá pa hamdeli zend begwázénét. Pahr o shán makanét, kamterénáni hamráh bayagá lajj makanét. Watá báz dáná sarpad mabét. 17 Gón kassá badiay badalá badi makanét. Hamá káráni randá bebét ke harkasay chammán sharr ant. 18 Haminchok ke shomay dastá bit, gón harkasá pa sohl o émeni zend begwázénét. 19 Oo dordánagén dóstán! Bér magerét, kahr o gazabá pa Hodáyá bellét. Chéá ke nebeshtah ent: “Hodáwanda gwashit: ‘Béray gerag mani kár ent, sezá dayók man án.’ ” † 20 Bér geragay badalá:
“Agan tai dozhmen shodig‡ent, waráki beday,
agan tonnig ent, ápi beday,
taw ché chosha kanay, áiay sará rókén jal o eshkar pera réchay.§” *
21 Mayl ke badi tai sará sardast bebit, gón nékiay zórá badiá érdast bekan.
* 12:6 Tahr tahrén, bezán warh warhén, dega dega paymén. † 12:19 Mussáay Wáz 32:35. ‡ 12:20 Shodig, bezán gozhnag. § 12:20 Áiay sará rókén jal o eshkar moccha kanay, bezán áiá pashal o sharmendaga kanay. * 12:20 Solaymánay Bataláni Ketáb 25:21-22.