149
Pa Hodáwandá nókén sawté bejanét
1 Hodáwandá benázénét, Halléluyá.
Pa Hodáwandá nókén sawté bejanét o
áiá, áiay wapádáráni mocchiá benázénét.
2 Esráil pa wati addh kanóká shádehi bekanát,
Sahyunay chokk pa wati bádsháhá gal bátant.
3 Gón nách áiay námá satá bedayát o
áiá gón zháng o chang benázénátant.
4 Chéá ke Hodáwand cha wati kawmá washnód ent,
á békebrán sóbmandiay tájá bakshit.
5 Áiay wapádár gón é pahrá shádehi bekanát o
wati gandaláni tahá shádehiay sawt bejanátant.
6 Hodáwanday satá o sanáesh dapá bát o
dodapén zahmesh dastá
7 ke cha ráján bér begerant o
kawmán sezá bedayant,
8 bádsháhánesh pa zamzil bebandant o
sardáránesh pa ásenén pádband,
9 tánke hamá dadrasiá barjáh bekanant ke esháni helápá nebeshtah kanag butag,
é, áiay sajjahén wapádáráni shán ent.
Hodáwandá benázénét, Halléluyá.