146
Hodáwand bandigán ázáta kant
1 Hodáwandá benázénét, Halléluyá.
Oo mani arwáh! Hodáwandá benázén.
2 Tán zendag án Hodáwandá satá kanán
tánke hastán wati Hodáyá názénán.
3 Shahzádagáni sará tawkal makanét,
mardománi sará, ke rakkénta nakanant.
4 Arwáhesh ke dara kayt, zeminá pera tarrant o
hamá róchá áyáni sajjahén shawr o hayál gár o zawála bant.
5 Bahtáwar hamá ent Ákubay Hodá áiay komakk ent,
hamá ke ométi wati Hodáwandén Hodáay sará ent,
6 hamáiay sará ke zemin o ásmánay jórh kanók ent o
daryá o har ché ke daryáyá hast,
hamáiay sará ke tán abad wapádár ent,
7 zolm distagénáni dadrasiá kant o
shodigán waráka dant.
Hodáwand bandigán ázáta kant,
8 Hodáwand kóráni chammán pacha kant,
Hodáwand hamáyán chesta kant ke lagatmál ant,
Hodáwand pahrézkárán dósta dárit,
9 Hodáwand darámadáni negahpániá kant o
chóraw o janózámáni hayálá dárit,
bale badkáráni ráhá chapp o chótha kant.
10 Hodáwand tán abad bádsháhia kant,
tai Hodá, oo Sahyun, nasláni nasl.
Hodáwandá benázénét, Halléluyá.