139
Oo Hodáwand! Taw maná zánay
Pa sázger o washalhánáni sálárá. Dáuday Zabur.
1 Oo Hodáwand! Taw maná chakkásetag o zánay.
2 Taw zánay ke man kadi nendán o kadi páda káyán,
cha durá mani pegr o hayálána zánay.
3 Taw maná tarr o gard kanagá ham genday o
tachk bayag o árám kanagá ham,
mani har kárá zánay.
4 Habaré ke cha mani zobáná dara kayt,
taw cha pésará zánayi, oo Hodáwand!
5 Taw cha poshtá o démá maná chapp o chágerd kortag o
wati dast mani sará ér moshtag.
6 Choshén zánt pa man sakk báz ajab ent
cha mani sarpadiá békesás báláter.
7 Cha tai arwáhá démá tarrént o kojá shota kanán?
Cha tai bárgáhá tatk o kojá shota kanán?
8 Agan ásmánán berawán, taw hamódá ay o
agan mordagáni jaháná wati nepádá pach bekanán, taw hamódá ay.
9 Agan bámgwáháni bánzolán bál bekanán,
agan daryáay durterén kerréá benendán,
10 ódá ham tai dast mani rahshóniá kant o
tai rástén dast maná mohra dárit.
11 Agan begwashán: “Béshakk tahári maná chéra dant o
rozhnái mani chapp o chágerdá shapé jórha bit,”
12 tahári ham pa taw tahára nabit,
shap, chó róchá drapshit,
ke tahári ham pa taw chó rozhnáiá ent.
13 Béshakk mani del o darun taw addh kortag
taw maná mátay lápá gwaptag.
14 Tai shográ gerán ke man chó wassh o zébá jórh butagán,
tai kár hayrán kanók ant,
man eshiá sharra zánán.
15 Mani haddh cha taw chér naatant
wahdé chér o andémén jágahá addh bayagá atán,
wahdé zeminay johlánkián man gwapag o yakjáh kanag bayagá atán.
16 Tai chammán mani násarjamén ján dist,
mani zenday sajjahén róch tai ketábá nebeshtah kanag butant,
cha hamá wahdá pésar ke cha é róchán yakké ham nayátkagat.
17 Oo Hodá! Tai hayál pa man chón bébahá ant,
eshán hesáb nést.
18 Agan hesáb kanagesh belóthán,
cha rékáni dánagán géshter ant.
Wahdé ágaha bán,
angat gón taw án.
19 Taw badkár bekoshténant, oo Hodá!
Cha man dur bét, oo hónwárán!
20 É pa badén maksadé tai námá gerant,
tai helápá kopra kanant.
21 Oo Hodáwand! Man cha áyán sakk bézár án ke cha taw naprata kanant o
cha áyán watá dura dárán ke tai helápá jáha janant.
22 Ji haw! Man gón áyán sakk naprata kanán,
á mani dozhmen jórh butagant.
23 Oo Hodá! Maná bechakkás o mani delá bezán,
maná bechakkás o mani paréshánián delgósh kan.
24 Agan cha mani káréá delranj ay maná péshi dár o
karnigén ráhá* maná rahshón bay.
* 139:24 Karnigén ráh, bezán hamá ráh ke Hodáyá che karnán o pésar gisshéntag.