12
Hodá Ebrámá gwánka jant
1 Hodáwandá gón Ebrámá gwasht:
“Wati molk, wati syád o wáres o wati petay lógá yalah day o
cha edá hamá molká beraw ke man tará péshia dárán.
2 Man tará mazanén kawmé jórha kanán, tará barkata dayán o
tai námá borza kanán o taw barkaté bay.
3 Hamá mardom ke tará barkata dayant, man áyán barkata dayán o
hamá mardom ke tará nálata kanant, man áyán nálata kanán o
zeminay sajjahén kawm tai sawabá barkata gerant.”
4 Gorhá hamá paymá ke Hodáwandá gón Ebrámá gwashtagat, Ebrám shot o Lut ham áiay hamráh but. Ebrám ke cha Háráná dar átk, omri haptád o panch sál at. 5 Ebrámá wati lógi Sárái o brázátk Lut hamráh kortant o dém pa Kanháná ráh gept. Hamá sajjahén mál ke áyán mocch kortagatant o hamá mardom ke Háráná áyáni dastá kaptagatant, áiá gón wat bortant gón. Kanhánay sardhagárá átk o rasetant.
6 Ebrám á molká tarr o táb kanán tán Murehay mazanén drachkay jágahá, Shekémá shot. Á wahdá, é molká Kanháni nendók atant, 7 Bale Hodáwand, Ebrámay démá záher but o gwashti: “Cha mani némagá é sardhagár tai nasl o padréchayg ent.” Gorhá Ebrámá ódá pa Hodáwandá, ke áiay démá záher butagat, korbánjáhé addh kort. 8 Cha ódá á, dém pa kóhestagá, Bayt-Élay ródarátki némagá shot o wati gedáni anchén jágahé mekk kort ke Bayt-Élay shahr áiay rónendi némagá o Ayáay shahr, ródarátki némagá at. Ódá pa Hodáwandá korbánjáhé addhi kort o Hodáwanday námi tawár kort. 9 Gorhá Ebrám cha ódá dar átk o dém pa Negébá rawán but.
Ebrám Mesrá rawt
10 Bale Kanháná dhokkál* at o Ebrám, dém pa Mesrá jahlád ráh gept tánke pa wahdéá hamódá, darámadéay paymá bedárit, chéá ke sakkén dhokkálé at. 11 Wahdé Mesray nazzikká átk o raset, gón wati lógi Sáráiá gwashti: “Mana zánán ke taw zébáén janéné ay. 12 Mesri tará begendant, gwashant: ‘É, eshiay lógi ent,’ gorhá maná koshant bale tará zendagá kellant. 13 Begwash ke man eshiay gohár án, tánke pa taigi gón man sharr bebant o tai sawabá mani sáh berakkit.”
14 Ebrám ke Mesrá átk, Mesrián dist ke Sárái sakkén zébáén janéné. 15 Perawnay† apsarán ke Sárái dist, Perawnay kerrá áiay sárháyagá laggetant o Sárái Perawnay kalátá barag but. 16 Perawn, Sáráiay háterá gón Ebrámá mehrabán but o Ebrám pas o gók o lág‡ o mádyán§ o golám o móled o oshteráni wáhond but.
17 Bale Hodáwandá Ebrámay lógi, Sáráiay sawabá Perawn o áiay lógay sará mazanén wabá o warh warhén nádráhi dawr dát. 18 Perawná Ebrám lótháént o gwasht: “É che káré at ke taw gón man kort? Taw chéá maná hál nadát ke é tai lógi ent? 19 Chéá gwashtet: ‘É mani gohár ent,’ ke man pa jani zort? Bechár, é tai jan ent. Zuri o beraw.” 20 Perawná Ebrámay bárawá wati apsár hokm dátant o áyán Ebrám gón lógi o sajjahén mál o hastiá rahádag kort.
* 12:10 Dhokkál, bezán kaht, hoshksáli. † 12:15 Perawn hecch bádsháhay jenday nám nabutag. Ahdi zamánagán, Mesray har bádsháh Perawn gwashag butag. ‡ 12:16 Lág, bezán narén har. § 12:16 Mádyán, bezán mádagén har.